VILNIAUS RAJONO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL VILNIAUS RAJONO SAVIVALDYBĖS AMINISTRACIJOS DIREKTORIAUS 2021 M. BALANDŽIO 15 D. ĮSAKYMO Nr. A27(1)-905 „DĖL UGDYMO PROCESO VŠĮ VILNIAUS VALDORFO ATVIROJOJE MOKYKLOJE ORGANIZAVIMO MIŠRIU BŪDU“ PAKEITIMO

2021 m. gegužės 12 d. Nr. A27(1)-1229

Vilnius

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos Vyriausybės 2021 m. balandžio 28 d. nutarimo Nr. 300 „Dėl Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl karantino Lietuvos Respublikos teritorijoje paskelbimo“ pakeitimo“ 1.1. ir 1.2. p., Lietuvos Respublikos sveikatos apsaugos ministro - valstybės lygio ekstremaliosios situacijos valstybės operacijų vadovo 2021 m. gegužės 4 d. sprendimu Nr. V-1023 „Dėl Lietuvos Respublikos sveikatos apsaugos ministro - valstybės lygio ekstremaliosios situacijos valstybės operacijų vadovo 2021 m. kovo 12 d. sprendimo Nr. V-513 „Dėl pavedimo organizuoti, koordinuoti ir vykdyti bandomąjį savanorišką profilaktinį tyrimą ugdymo įstaigose“ pakeitimo“,

P a k e i č i u Vilniaus rajono savivaldybės administracijos direktoriaus 2021 m. balandžio 15 d. įsakymą Nr. A27(1)-905 „Dėl ugdymo proceso VšĮ Vilniaus Valdorfo Atvirojoje mokykloje organizavimo mišriu būdu“ ir išdėstau jį nauja redakcija:

„VILNIAUS RAJONO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL UGDYMO PROCESO VŠĮ VILNIAUS VALDORFO ATVIROJOJE MOKYKLOJE ORGANIZAVIMO MIŠRIU BŪDU

Vadovaudamasi Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos žmonių užkrečiamųjų ligų profilaktikos ir kontrolės įstatymo 21 straipsnio 5 dalimi, Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl karantino Lietuvos Respublikos teritorijoje paskelbimo“ 2.2.9.2 ir 2.2.9.21. papunkčiais, Lietuvos Respublikos sveikatos apsaugos ministro - valstybės lygio ekstremaliosios situacijos valstybės operacijų vadovo 2021 m. kovo 12 d. sprendimu Nr. V-513 „Dėl pavedimo organizuoti, koordinuoti ir vykdyti bandomąjį savanorišką profilaktinį tyrimą ugdymo įstaigose“:

1. N u r o d a u:

1.1. kad VšĮ Vilniaus Valdorfo Atvirojoje mokykloje (toliau – mokykla):

1.1.1. mokinių, ugdomų pagal pradinio ir pagrindinio ugdymo programas, sutikusių dalyvauti profilaktiniame tyrime, ugdymas kontaktiniu būdu pradedamas organizuoti tik atlikus greitąjį SARS-CoV-2 antigeno testą (toliau – antigeno testas) visiems sutikusiems dalyvauti profilaktiniame tyrime mokiniams ir mokykloje kontaktiniu būdu dirbantiems darbuotojams, išskyrus nurodytus šio įsakymo 1.2. papunktyje, užtikrinat valstybės lygio ekstremaliosios situacijos operacijų vadovo nustatytas asmenų srautų valdymo, saugaus atstumo laikymosi ir kitas būtinas visuomenės sveikatos saugos, higienos, asmenų aprūpinimo būtinosiomis asmeninėmis apsaugos higienos priemonėmis sąlygas, nesutikusių dalyvauti profilaktiniame tyrime – nuotoliniu būdu;

1.1.2. ugdymas pagal pradinio ir pagrindinio ugdymo programas vykdomas mišriu būdu periodiškai atliekant šioje mokykloje pagal pradinio ir pagrindinio ugdymo programas kontaktiniu būdu ugdomų mokinių ir kontaktiniu būdu dirbančių darbuotojų nosies landų tepinėlių ėminių kaupinių tyrimą SARS-CoV-2 (2019-nCoV) RNR nustatyti tikralaikės PGR metodu (toliau – kaupinių PGR tyrimas), laikantis Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2021 m. kovo 12 d. sprendimu Nr. V-513 „Dėl pavedimo organizuoti, koordinuoti ir vykdyti bandomąjį savanorišką profilaktinį tyrimą ugdymo įstaigose“ nustatytų įpareigojimų.

1.2. kad kaupinių PGR tyrimai, kai ugdymas organizuojamas kontaktiniu būdu, neatliekami:

1.2.1. asmenims, nurodytiems Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. gegužės 29 d. sprendimo Nr. V-1336 „Dėl tyrimų dėl COVID-19 ligos (koronaviruso infekcijos) organizavimo“ 4.2. papunktyje;

1.2.2. mokiniams, kurie turi vidutinių, didelių ir labai didelių specialiųjų ugdymosi poreikių, tais atvejais, kai tokį prašymą pateikia mokinio atstovai pagal įstatymą.

1.3. kad mokyklos mokinių ir darbuotojų registracija antigeno testams ir ėminių šiems testams paėmimas, prieš grįžtant į ugdymo procesą kontaktiniu būdu, vykdomi Vilniaus miesto savivaldybės mobiliajame punkte (Gerulaičio g. 1, Vilnius);

1.4. kad, pagal pradinio ir pagrindinio ugdymo programas ugdomiems mokiniams, kuriems mokykloje užtikrinamas nuotolinis ugdymas, priežiūra ir maitinimas, dalyvavimas profilaktiniame tyrime yra rekomenduojamas.

2. Įpareigoju 1.1. papunktyje nurodytos mokyklos vadovą:

2.1. užtikrinti, kad sutinkantys dalyvauti profilaktiniame tyrime mokinių atstovai pagal įstatymą, 16 metų ir vyresni mokiniai ir mokyklų darbuotojai pasirašytų sutikimus, kuriais būtų informuojami apie profilaktinio tyrimo tikslą, sąlygas, tvarką (esant teigiamam kaupinių PGR tyrimo rezultatui, registraciją PGR tyrimui, siekiant nustatyti konkretų (-čius) sergantį (-čius) COVID-19 liga (koronaviruso infekcija) asmenį (-is), pareigą apie kaupinių PGR tyrimo ir PGR tyrimo rezultatus pranešti savo mokyklos vadovui, skiriamą izoliaciją asmenims, kurių bendrame kaupinyje, atlikus kaupinių PGR tyrimą, nustatytas teigiamas rezultatas ir su jais sąlytį turėjusiems asmenims ir jos sąlygas, kitas pareigas, teises ir kt.) bei asmens duomenų tvarkymą;

2.2. užtikrinti, kad prieš grįžtant į ugdymo procesą kontaktiniu būdu, ne anksčiau kaip prieš 48 val. mobiliajame punkte visiems sutikusiems dalyvauti profilaktiniame tyrime mokiniams ir mokyklos darbuotojams, išskyrus nurodytus šio įsakymo 1.2. papunktyje, būtų atliktas antigeno testas;

2.3. užtikrinti, kad grįžus į ugdymo procesą kontaktiniu būdu, kaupinių PGR tyrimas mokiniams ir mokyklos darbuotojams, išskyrus nurodytus šio įsakymo 1.2. papunktyje, būtų atliekamas mokykloje periodiškai kas 4-7 dienas. Ėminius kaupinių PGR tyrimams savarankiškai imtų bandomajame tyrime dalyvaujantys mokyklos mokiniai ir darbuotojai, prieš tai, instruktuoti asmens sveikatos priežiūros įstaigos paskirto atsakingo asmens sveikatos priežiūros specialisto ir vėliau prižiūrint visuomenės sveikatos specialistui. Paimtus ėminius kaupinių PGR tyrimams paruošti transportuoti į laboratoriją, juos supakuojant antrinėje ir tretinėje ėminio pakuotėse;

2.4. šio įsakymo 2.3. papunktyje numatytais atvejais organizuoti profilaktiniam tyrimui reikalingų virusologinių terpių ir su jomis susijusių papildomų priemonių paėmimą iš Nacionalinės visuomenės sveikatos priežiūros laboratorijos ir kaupinių PGR tyrimo ėminių pristatymą į kaupinių PGR tyrimus atliekančias laboratorijas;

2.5. pažymėti arba paskirti atsakingą asmenį, kuris žymėtų Mokinių registre mokinius, dėl kurių gautas sutikimas dalyvauti profilaktiniame tyrime, nurodant kontaktinį mokinio atstovo pagal įstatymą arba 16 metų ir vyresnio mokinio telefono numerį, o atšaukus sutikimą, žymėjimą nuimti;

2.6. bendru mokyklos ir Vilniaus miesto savivaldybės visuomenės sveikatos biuro (toliau – VSB), vykdančio sveikatos priežiūrą mokykloje, vadovų sprendimu paskirti už profilaktinio tyrimo organizavimą atsakingą visuomenės sveikatos specialistą, vykdantį sveikatos priežiūrą, ir jam padedantį (-čius) kitą (-us) mokyklos darbuotoją (-us) pagal Lietuvos Respublikos sveikatos apsaugos ministro ir Lietuvos Respublikos švietimo, mokslo ir sporto ministro 2005 m. gruodžio 30 d. įsakyme Nr. V-1035/ISAK-2680 „Dėl Visuomenės sveikatos priežiūros organizavimo mokykloje tvarkos aprašo patvirtinimo“ nustatytą tvarką. Mokyklose nesant visuomenės sveikatos specialisto, vykdančio sveikatos priežiūros, VSB vadovas paskiria kitą visuomenės sveikatos specialistą;

2.7. bendradarbiaujant su VSB organizuoti mokinių profilaktinių tyrimų atlikimą klasėse arba paruošti vietą (-as) profilaktiniams tyrimams atlikti mokykloje, užtikrinant saugius mokinių judėjimo srautus ir asmens bei aplinkos higienos sąlygų laikymąsi;

2.8. reguliariai informuoti profilaktiniame tyrime dalyvaujančių mokyklos mokinių atstovus pagal įstatymą, 16 metų ir vyresnius mokinius ir mokyklos darbuotojus apie profilaktinio tyrimo organizavimą ir jo apibendrintus rezultatus, prireikus teikti kitą su profilaktiniu tyrimu susijusią informaciją;

2.9. užtikrinti tinkamomis organizacinėmis ir techninėmis duomenų saugumo priemonėmis asmens duomenų, reikalingų organizuoti, koordinuoti ir vykdyti profilaktinį tyrimą, tvarkymo saugumą ir konfidencialumą ir saugojimą. Duomenys tvarkomi laikantis 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kituose teisės aktuose, reglamentuojančiuose asmens duomenų apsaugą, nustatytų reikalavimų;

2.10. pateikti Vilniaus rajono savivaldybės administracijai ir, esant poreikiui, Lietuvos Respublikos švietimo, mokslo ir sporto ministerijai informaciją apie profilaktinio tyrimo eigą ir (ar) rezultatus.

3. P a v e d u:

3.1. Švietimo skyriui šį įsakymą išsiųsti 1.1. papunktyje nurodytai mokyklai ir Vilniaus miesto savivaldybės visuomenės sveikatos biurui;

3.2. Ūkio skyriui šį įsakymą paskelbti Teisės aktų registre, Viešųjų ir tarptautinių ryšių skyriui – Savivaldybės interneto svetainėje.”.

Administracijos direktorė	Liucina Kotlovska